送洵之越
作者：陳著
朝代：宋

paragraphs: 有美一人來自東，與兒洵約西游同。
謂聞古越多勝跡，庶可洗眼開心胸。
窆石亭空思禹迹，飛翼樓高憶蠡功。
過司馬寓第，如見涑水叟。
入稽山書院，如見晦菴翁。
東山則想謝太傅之雅量，上虞則感李參伯之孤忠。
讀范老堂記則懷憩堂於出守，問祈國里曲則想持帽於方童。
偉哉聖賢所森布，關乎名教無終窮。
彼柯亭之煙竹，蘭亭之觴水。
剡溪之雪舟，邪溪之樵風。
雖非本色□慕羨，然亦餘興相迎逢。
盍陪簦笠風雨外，固異萍梗江湖中。
八十一歲汝我懼，二百里近我汝容。
目而送之豈漫往，歸以復我將誰從。
滔滔世變猶古道，修竹可竹兩人龍。